ddrg/super_eurlex huggingface dataset:
Virallinen lehti nro C 117 , 16/04/1998 s. 0155



KIRJALLINEN KYSYMYS P-3144/97 komissiolle esittäjä(t): Carmen Díez de Rivera Icaza (PSE) (30. syyskuuta 1997) Aihe: Rantojen merkitseminen poijuin ja siniset viirit Kesäaikaan veneiden ja muiden alusten piittaamattomuus uimarannoista on muodostunut erityisen vaaralliseksi uimareiden terveydelle. Eikö komission mielestä sinisten viirien myöntämisen yhteydessä olisi myös velvoitettava merkitsemään poijuin asianomaiset rannat? Komission jäsenen Ritt Bjerregaardin komission puolesta antama vastaus (20. lokakuuta 1997) Sinilippukampanjaa hallinnoi Kööpenhaminassa sijaitseva valtiosta riippumaton ympäristökasvatusalan järjestö Foundation for Environmental Education in Europe (FEEE). Jäsenvaltioissa toimivat ¨alajärjestöt¨ arvioivat uimarannat, jotka ovat hakeneet sinilippua. Arviointi jakaantuu neljään osa-alueeseen, joista on olemassa sekä ehdottomia että ohjeellisia vaatimuksia. Kyseiset alueet ovat ympäristökasvatus ja -tiedotus, ympäristöhallinto, veden laatu sekä turvallisuus ja palvelut. Komission osallistuminen asiaan perustuu yksinomaan siihen, että veden laatua koskevat sinilipun myöntämisperusteet perustuvat uimaveden laadusta annetussa direktiivissä 76/160/ETY ((EYVL L 31, 5.2.1976. )) esitettyihin ohjeellisiin arvoihin. Yksi uimarantojen yleiseen viihtyvyyteen vaikuttava tekijä on erilainen virkistystoiminta, kuten vesiurheilulajit, rantalentopallo ja ratsastus. Juuri tähän liittyy turvallisuutta ja palveluja koskevia ehdoton vaatimus, jonka mukaan rannalla harjoitettava virkistystoiminta ei saa vaarantaa rannalla olijoiden turvallisuutta. Jos siis on syytä epäillä, että tietyillä sinilipun saaneilla rannoilla moottoriveneiden liikkuminen rannan läheisyydessä tai niiden rantautuminen vaarantaa uimareiden turvallisuuden, asiasta on ilmoitettava paikallisille viranomaisille ja sinilippujärjestelmän kansallisille toimijoille. Jos osapuolet eivät pääse tyydyttävään ratkaisuun, on syytä ottaa yhteyttä FEEE:hen Tanskassa. Yleensä ratkaisuun on kuitenkin päästy joko paikallisella tai kansallisella tasolla. On myös hyvä tietää, että FEEE aikoo yhteistyössä kansainvälisen hengenpelastusliiton Euroopan osaston kanssa esitellä omat sinilippurantojen turvallisuutta koskevat suuntaviivat, joissa käsitellään rantojen yhdistettyyn virkistyskäyttöön liittyviä riskejä. Lisätietoja sinilippukampanjasta saa FEEE:stä. Foundation for Environmental Education in Europe Friluftsrådet Scandiagade 13 DK-2450 Copenhagen puhelin: (45-33) 79 00 79 faksi: (45-33) 79 01 79 sähköposti: friluftsraadet@inet.uni-c.dk
Virallinen lehti nro C 117 , 16/04/1998 s. 0070



KIRJALLINEN KYSYMYS E-2818/97 komissiolle esittäjä(t): Helena Torres Marques (PSE) (1. syyskuuta 1997) Aihe: Meritieteitä ja meriteknologioita koskevat hankkeet Agence Europe -tiedotteen 7.7.1997 mukaan komissio on hyväksynyt rahoituksen meritieteiden ja meriteknologioiden tutkimusohjelmaan kuuluvalle 56 hankkeelle. Onko näiden hankkeiden joukossa portugalilaisia hankkeita, ja jos on, millaisia ne ovat? Komission jäsenen Édith Cressonin komission puolesta antama vastaus (29. syyskuuta 1997) Komissio päätti 26. maaliskuuta 1997 rahoittaa 55 kustannustenjakoperiaatteella toteutettavaa hanketta, yhden yhdenmukaistetun toimintahankkeen ja kaksi esittelyhanketta osana merentutkimuksen ja meriteknologioiden ohjelmaa (1994-1998) ((EYVL C 262, 20.9.1994. )). Portugalilaiset tutkimuslaitokset osallistuvat 11 hankkeeseen. Ne on lueteltu taulukossa, joka lähetetään suoraan parlamentin jäsenelle ja parlamentin pääsihteeristölle.
Virallinen lehti nro C 117 , 16/04/1998 s. 0164



KIRJALLINEN KYSYMYS P-3220/97 komissiolle esittäjä(t): Antonio Graziani (PPE) (9. lokakuuta 1997) Aihe: Keski-Italian maanjäristys Maanjäristys teki 26. ja 27. syyskuuta tuhoaan Keski-Italiassa ja erityisesti Umbrian ja Marchen alueilla. Kymmenisen henkeä menehtyi ja sattui erittäin vakavia omaisuusvahinkoja, jotka ovat merkittäviä myös arkkitehtonisesti ja kohdistuivat muun muassa historiallisiin kirkkoihin. Assisin kaupunki ja Pyhän Fransiskuksen basilika, jossa on arvokkaita Giotton ja Cimabuen freskoja, kärsivät pahoja vahinkoja. Tuhannet ihmiset ovat vailla kotia ja ensimmäisten arvioiden mukaan vahinkoja on vaikea laskea, erityisesti korvaamattoman arvokkaiden taideteosten vahingoittumisen osalta. Mitä komissio aikoo tehdä väestön auttamiseksi ja vahingoittuneiden teosten korjaamiseksi? Kyseiset teoksethan eivät ole ainoastaan Italian kansallisomaisuutta vaan koko ihmiskunnan omaisuutta. Komission jäsenen Jacques Santerin komission puolesta antama yhteinen vastaus kirjallisiin kysymyksiin P-3220/97 ja P-3286/97 (4. marraskuuta 1997) Komissio ilmaisee myötätuntonsa Italiassa Umbrian ja Marchen alueilla syyskuun lopusta 1997 lähtien pahaa tuhoa tehneiden maanjäristysten uhreille. Komissio on tietoinen Euroopan unionin kansalaisia näillä alueilla kohdanneista poikkeuksellisen laajoista tuhoista sekä korvaamattoman arvokkaalle kulttuuriperinnölle aiheutuneista vakavista vahingoista. Kysymykseen yhteisön hätäavusta katastrofien uhriksi joutuneelle yhteisön väestölle komissio vastaa muistuttamalla arvoisaa parlamentin jäsentä siitä, että asianomaiseen budjettikohtaan (B4-3400) ei vuoden 1997 talousarviossa ole otettu määrärahoja, joiden avulla voitaisiin viipymättä osoittaa solidaarisuutta vahinkoja kärsineille Euroopan unionin kansalaisille. Rakennetuen osalta voidaan todeta, että maanjäristykset tapahtuivat vahvasti maatalousvaltaisilla alueilla, joita komissio pitää erityisen tärkeinä ja jotka kuuluvat lähes kokonaan aluetukitavoite 5b:n piiriin. Yllä mainittujen kahden alueen johtajat ovat pyytäneet komissiota tarkistamaan aluetukitavoite 5b:n ohjelmointia maanjäristyksen esiin tuomien uusien ensisijaisten tavoitteiden ja tarpeiden mukaan. Komissio vahvistaa olevansa täysin valmis ryhtymään kumppanuuden puitteissa tarvittaviin toimenpiteisiin täydentääkseen aluetukitavoite 5b:n ohjelmointia jälleenrakentamiseen tarkoitetuilla erityistoimilla. Tässä yhteydessä voidaan arvioida mahdollisuus ryhtyä toimiin taiteellisen ja arkkitehtonisen kulttuuriperinnön, tuotantolaitosten ja maaseutukylien jälleenrakentamisen hyväksi. Kulttuuriperinnön restauroimiseksi komissio ilmoitti 1. lokakuuta myöntävänsä 100 000 ecun arvosta hätäapua kulttuuriperinnön säilyttämiseen varatuista varoista. Hätäavun tarkoituksena on kattaa osa Pyhän Fransiskuksen basilikan ja erityisesti uusimmassa vakavassa maanjäristyksessä tuhoutuneiden freskojen restaurointikuluista.
Virallinen lehti nro C 117 , 16/04/1998 s. 0052



KIRJALLINEN KYSYMYS E-2718/97 komissiolle esittäjä(t): Susan Waddington (PSE) (1. syyskuuta 1997) Aihe: Yhdistyneen kuningaskunnan pankkikäytäntö Tietooni on tullut, että monetkaan Yhdistyneen kuningaskunnan pankit tai asuntolainarahastot eivät hyväksy eurooppalaisia luottotietoja ja kieltäytyvät avaamasta tiliä muiden EU:n jäsenvaltioiden kansalaisille tai sellaisille Yhdistyneen kuningaskunnan kansalaisille, jotka ovat asuneet jossakin toisessa jäsenvaltiossa. Tällaiset esteet haittaavat edelleen Euroopan unionin kansalaisten liikkuvuutta. Mitä mieltä komissio on tällaisesta käytännöstä, onko se laillinen, ja aikooko komissio ryhtyä toimiin tällaisten esteiden poistamiseksi lähitulevaisuudessa? Komission jäsenen Mario Montin komission puolesta antama vastaus (7. lokakuuta 1997) Komissio on tietoinen siitä, että tietyt Yhdistyneen kuningaskunnan pankit tai asunto-osuuskunnat ovat haluttomia hyväksymään asiakkaikseen henkilöitä, jotka eivät asu Yhdistyneessä kuningaskunnassa. Komission saamien tietojen perusteella näitä ilmeisesti vain muutamien luottolaitosten tekemiä kielteisiä päätöksiä perustellaan niillä kustannuksilla, joita kyseisille luottolaitoksille aiheutuu jossain muussa maassa asuvia asiakkaita koskevista oikeudellisista velvoitteista. Kyseiset luottolaitokset katsovat, että näissä oloissa jossain muussa maassa asuvien asiakkaiden hyväksyminen ei ole kannattavaa. Vaikka komissio katsoo, että nämä menettelyt ovat valitettavia sisämarkkinoiden kannalta ja yhteiseen rahaan siirryttäessä, ne eivät ole ristiriidassa yhteisön oikeuden kanssa. Voimassa olevan yhteisön lainsäädännön mukaisesti pankki ei ole velvollinen hyväksymään henkilöä asiakkaakseen tai tarjoamaan hänen pyytämäänsä palvelua, esimerkiksi pankkitilin avaaminen, asuupa henkilö tässä maassa tai ei. Kyse on kaupallisten syiden sanelemasta valinnasta, joka perustuu sopimusvapauden oikeusperiaatteeseen. Kuten komissio esitti 26 päivänä kesäkuuta 1997 antamassaan tiedonannossa, joka koski jatkotoimenpiteitä vihreälle kirjalle nimeltä: ¨Rahoituspalvelut: Kuinka kuluttajien odotuksiin vastataan¨ ((KOM(97) 309 lopullinen. )), se tukee kaikkia kansallisella tasolla toteutettuja toimenpiteitä, joilla pyritään siihen, että peruspankkipalvelut olisivat mahdollisimman monen EU:n kansalaisen ulottuvilla. Vaikka pankkipalvelujen saatavuutta tutkitaan parhaillaan, komissio ei aio tällä erää toteuttaa asiaa koskevia yhteisön tason toimenpiteitä.
Virallinen lehti nro C 102 , 03/04/1998 s. 0108



KIRJALLINEN KYSYMYS E-2746/97 komissiolle esittäjä(t): Patricia McKenna (V) (1. syyskuuta 1997) Aihe: Niiden hankkeiden riippumaton arviointi, joille on haettu avustusta koheesiorahastosta Voiko komissio antaa luettelon kaikista EU:n alueen hankkeista, joiden kohdalla se on pyytänyt riippumatonta arviointia näiden hankkeiden ansioista ennen päätöksentekoa siitä, pitäisikö niille myöntää asianomaisten viranomaisten anomaa avustusta koheesiorahastosta vai ei? Voiko komissio kertoa millä perusteilla se pyysi tällaista riippumatonta arviointia kussakin tapauksessa? Komission jäsenen Monika Wulf-Mathiesin komission puolesta antama vastaus (25. syyskuuta 1997) Koheesiorahastosta annetun asetuksen (EY) N:o 1164/94 ((EYVL L 130, 25.5.1994. )) mukaisesti komissio vastaa täysin niiden hankkeiden arvioinnista, joille on haettu tukea. Komissio ei luetteloi järjestelmällisesti kaikkia tapauksia, joissa se jäsenvaltion jättämää koheesiorahaston varoja koskevaa tukihakemusta tarkastellessaan on pyytänyt kyseisen hankkeen riippumatonta arviointia. Asiantuntija-arvio pyydetään lähes rutiininomaisesti, jos komissiolla on epäilyjä jäsenvaltion esittämien teknisten ratkaisujen suhteen tai jos hakemuksessa esitetään viimeisintä teknologiaa sisältäviä ratkaisuja tai etenkin, jos komissiolla on epäilyjä ympäristövaikutuksiin tai ehdotettuihin korvaaviin tai korjaaviin toimenpiteisiin nähden.
Virallinen lehti nro C 102 , 03/04/1998 s. 0088



KIRJALLINEN KYSYMYS E-2673/97 neuvostolle esittäjä(t): Leonie van Bladel (UPE) (1. syyskuuta 1997) Aihe: Murtovarkaiden työkalujen vapaa kauppa Alankomaalaisessa päivälehdessä ¨De Telegraaf¨ ilmestyi lauantaina 12. heinäkuuta 1997 artikkeli, jossa osoitettiin Bergheimissa Saksassa sijaitsevan Adalbert Wendt -yrityksen myyvän jokaiselle kiinnostuneelle uudenaikaisimpia laitteita murtautumista ja omaisuusrikoksia varten. Lehti esitti autoihin ja lokeroihin murtautumista esittelevien opetusvideoiden myynnin sekä lisäksi tähän tarvittavan välineistön myynnin. Uudenaikainen välineistö käsittää edistyneimmät tekniset laitteet, joita tällä hetkellä voidaan toimittaa alamaailmalle. Niihin kuuluvat mm. suurtehoiset leikkuupolttimet, sähköiset lokeron aukaisimet, itsensä tuhoavat salkut jne. jne. sekä niihin liittyvät opaskirjat ja -videot. Onko neuvosto tästä tietoinen, ja aikooko neuvoston puheenjohtaja näiden järkyttävien tosiseikkojen perusteella tehdä lyhyellä aikavälillä ehdotuksen siitä, millä tavalla tätä Euroopan unionin sisäistä kauppaa voidaan rajoittaa ja valvoa? Vastaus (7. marraskuuta 1997) Neuvosto ei ole tietoinen arvoisan parlamentin jäsenen esiin tuomista asioista. Neuvosto ei joka tapauksessa ota kantaa lehdissä ilmestyneisiin artikkeleihin.
Virallinen lehti nro C 102 , 03/04/1998 s. 0013



KIRJALLINEN KYSYMYS E-2073/97 komissiolle esittäjä(t): Jaak Vandemeulebroucke (ARE) (19. kesäkuuta 1997) Aihe: Yhteisön rahoitustuki ympäristöalalla Budjettikohdan B4-306 perusteella myönnetään avustuksia ympäristönsuojelun yhteydessä. Virallisessa lehdessä C 148, 16.5.1997, on julkaistu luettelo järjestöistä, jotka saivat tällaista rahoitusta. Voiko komissio kertoa, minkä hankkeen jätti käsiteltäväksi ¨Van Rossum & Partners¨? Voiko komissio antaa enemmän tietoa tästä järjestöstä? Voidaanko yhtiöjärjestys panna liitteeksi, ja voidaanko minulle toimittaa viimeaikainen luettelo hallituksen jäsenistä? Voiko komissio ilmoittaa minulle, missä määrin näiden varojen asianmukaista kuluttamista valvotaan? Komission jäsenen Ritt Bjerregaardin komission puolesta antama vastaus (22. syyskuuta 1997) Hanke, jota Van Rossum & Partners (Den Haag) B.V. ehdotti, koskee teollisuuden paremman ympäristön eurooppalaisen palkinto-ohjelman järjestämistä ja hallinnointia vuonna 1998. Jatkuvasti toimivassa ohjelmassa myönnetään palkintoja teollisuudelle ympäristönsuojelun hyvästä tasosta ja kehittämisestä. Kansallisella tasolla järjestetään kilpailu vuosittain, ja joka toinen vuosi kansallisten kilpailujen järjestäjät valitsevat omat ehdokkaansa, jotka lähetetään eurooppalaiseen palkinto-ohjelmaan. Kukin kansallinen järjestäjä ottaa vuorollaan tehtäväkseen eurooppalaisen palkinto-ohjelman järjestämisen, ja vuonna 1998 on Alankomaiden vuoro. Alankomaiden hallitus valitsi Van Rossum & Partnersin järjestämään Alankomaiden kansalliset kilpailut ympäristöpalkintojen myöntämiseksi teollisuudelle. Parlamentin jäsenelle suoraan sekä parlamentin sihteeristöön lähetetään jäljennös yrityksen yhtiöjärjestyksestä ja yrityksen johtajien nimet. Hanke on vielä kesken, ja se saadaan päätökseen vasta vuoden 1998 lopulla. Kun hanke on toteutettu, hankkeen johtajan on annettava loppukertomus tehdystä työstä ja tilinpäätös, josta käyvät ilmi kaikki kustannukset, sekä lopullinen rahoitusasema. Komissio tarkastaa nämä tiedot varmistaakseen, että hanke on toteutettu oikein ja kaikki syntyneet kustannukset on kirjattu oikein.
Virallinen lehti nro C 102 , 03/04/1998 s. 0063



KIRJALLINEN KYSYMYS E-2585/97 neuvostolle esittäjä(t): Hilde Hawlicek (PSE) (29. heinäkuuta 1997) Aihe: EY:n perustamissopimuksen uuden, koulutusta koskevan johdanto-osan kappaleen uskottavuus Valtion ja hallitusten päämiesten kokouksessa Amsterdamissa päätettiin sisällyttää EY:n perustamissopimukseen seuraava uusi johdanto-osan kappale: ¨ovat vakaasti päättäneet myötävaikuttaa kansalaistensa mahdollisimman korkean tiedontason kehittämiseen laajoilla koulutuksensaantimahdollisuuksilla sekä koulutuksen jatkuvalla ajantasaistamisella¨. Joitakin päiviä aikaisemmin koulutusasioita käsittelevä neuvosto oli myöntänyt Sokrates-ohjelmalle vain 25 miljoonaa ecua lisämäärärahoja ohjelman laajentamiseksi myös jäsenyyttä hakeneisiin maihin. Parlamentti on kuitenkin vaatinut 100 miljoonaa ecua, mikä riittää hädintuskin asetettujen tavoitteiden täyttämiseen, kun taas komissio oli ehdottanut 50 miljoonaa ecua. Neuvoston budjettikomitea suosittelee lisäksi 24. heinäkuuta 1997 budjettiasioita käsittelevälle neuvostolle Sokrates-ohjelman vuotuisten määrärahojen tuntuvaa leikkaamista vuodelle 1998 (189,6 miljoonasta ecusta 177,5 miljoonaan ecuun). Koska voidaan olettaa, että neuvosto tietää, mitä neuvosto päättää, niin herää kysymys: mihin pyritään, jos Sokrateksen kaltainen menestyvä ohjelma laitetaan taloudelliselle nälkäkuurille, niin ettei sen avulla enää voida päästä sille asetettuihin tavoitteisiin. Onko tällaiselle toiminnalle ¨vain¨ talousarvioon liittyviä syitä vai onko olemassa myös muita syitä? Vastaus (7. marraskuuta 1997) Neuvoston näkemys, johon arvoisan parlamentin jäsenen kysymyksessä viitataan, on osa yhteistä kantaa, jonka neuvosto aikoo pikaisesti vahvistaa virallisesti ehdotuksesta Euroopan parlamentin ja neuvoston päätökseksi yhteisön Sokrates-toimintaohjelmasta tehdyn päätöksen 819/95/EY muuttamisesta. Euroopan yhteisön perustamissopimuksen 126 artiklan nojalla, joka 127 artiklan kanssa muodostaa edellä mainitun päätösehdotuksen oikeudellisen perustan, neuvosto tekee ratkaisunsa perustamissopimuksen 189 b artiklassa määrättyä menettelyä noudattaen. Koska edellä mainitun menettelyn ensimmäistä vaihetta ei ole vielä virallisesti saatettu loppuun, näytää näin ollen ennenaikaiselta tehdä lopullisia johtopäätöksiä neuvoston suhtautumisesta. Neuvosto suhtautuu kuitenkin Sokrates-ohjelman rahoituspuitteiden kasvattamiseen siitäkin huolimatta, että kaikki jäsenvaltiot joutuvat noudattamaan tiukkaa budjettikuria kansallisella tasolla, ja on halunnut osoittaa pitävänsä tärkeänä ohjelmaa,joka vuosien kuluessa on osoittautunut erittäin tärkeäksi Euroopan kansalaisille.Talouden asettamat rajoitukset ovat kuitenkin ylitsepääsemätön este ja näin ollen ne on otettava huomioon haettaessa tasapainoista ratkaisua.
Virallinen lehti nro C 102 , 03/04/1998 s. 0163



KIRJALLINEN KYSYMYS E-3078/97 komissiolle esittäjä(t): Jesús Cabezón Alonso (PSE) (2. lokakuuta 1997) Aihe: Yhdysvaltojen tuomio- ja täytäntöönpanovallan ulkopuolella olevat lait Missä vaiheessa on Euroopan unionin ja Yhdysvaltojen välinen hanke päästä täyteen yhteisymmärrykseen siitä, että Yhdysvallat poistaa maan tuomio- ja täytäntöönpanovallan ulkopuolella olevat lait tai jättää ne soveltamatta? Komission jäsenen Sir Leon Brittanin komission puolesta antama vastaus (21. lokakuuta 1997) Esimerkkinä yhteisön pyrkimyksistä saada Yhdysvallat lopettamaan sen alueen ulkopuolelle vaikutuksensa ulottavan lainsäädännön soveltamisen mainittakoon yhteisön ja Yhdysvaltojen 11 päivänä huhtikuuta saavuttama yhteisymmärrys osapuolten riidassa, joka koski Yhdysvaltain säätämiä Helms*Burton - ja D'Amato -lakeja. Tämän lainsäädännön soveltamisen vaikutukset ulottuvat Yhdysvaltain alueen ulkopuolelle, koska sen tavoitteena on pyrkiä vaikuttamaan tai vaikuttaa sellaisten yhteisön yritysten toimintatapoihin, joilla on yhteyksiä Kuubaan, Libyaan tai Iraniin. Saavutetun yhteisymmärryksen seurauksena yhteisö päätti keskeyttää Maailman kauppajärjestön (WTO) paneelimenettelyn, jonka se oli käynnistänyt Yhdysvaltoja vastaan Yhdysvaltain Helms*Burton -lainsäädännön vuoksi. Yhdysvallat on esittänyt olettaman III osastoa koskevan poikkeuksen jatkamisesta sekä ilmaissut pyrkimyksensä työskennellä yhteistyössä kongressin kanssa poikkeuksen myöntämiseksi Helms*Burton -lain IV osaston perusteella. Yhdysvallat on D'Amato -lain osalta suostunut toimimaan yhteistyössä yhteisön kanssa, jotta sovitut edellytykset poikkeuksen myöntämiseksi yhteisölle saavutettaisiin. Yhteisymmärrys velvoittaa myös yhteisöä ja Yhdysvaltoja luomaan toimintatapoja, joiden avulla voitaisiin estää ja ennaltaehkäistä tulevaisuudessa investointien hankkiminen mistä tahansa sellaisesta valtiosta, joka on pakkolunastanut tai kansallistanut investointeja kansainvälisen lainsäädännön vastaisesti, sekä tällaisiin investointeihin liittyvät myöhemmät liiketoimet. Tämän lisäksi ja sopusoinnussa edellä mainitun kanssa yhteisymmärrys myös velvoittaa Yhdysvaltoja ja yhteisöä toimimaan yhteistyössä, jotta lainkäyttövaltaa koskevia kiistoja sekä sekundäärisiä investointeja koskevia alueen ulkopuolelle ulottuvia boikotteja voitaisiin käsitellä ja ratkaista.
Virallinen lehti nro C 102 , 03/04/1998 s. 0112



KIRJALLINEN KYSYMYS E-2762/97 komissiolle esittäjä(t): Lucio Manisco (GUE/NGL) (1. syyskuuta 1997) Aihe: Verrocchion ¨Kristuksen kasteen¨ restaurointi Professori Alfio della Serra Firenzen Uffizi-gallerian restaurointiyksiköstä on aloittanut ¨Kristuksen kasteen¨ restauroinnin; kyseessä on yksi renessanssin mestariteoksista, jossa on Leonardo da Vincin työtä olevia henkilöhahmoja ja maisemaosuuksia, ja jonka enkelihahmoa pidetään Botticellin työnä; korvaamattoman arvokas teos on osa paitsi Euroopan unionin, myös koko ihmiskunnan kulttuuriperintöä. Erilaisia varauksia restauroinnin kiireellisyydestä ja sen toteuttamistavoista ovat esittäneet Leonardon maalaustaiteen arvostetut asiantuntijat prof. Carlo Pedretti ja prof. Jaques Franck, samoin James Beck Columbia Universitystä, joka on myös ¨Art Watch International¨:in puheenjohtaja, ja joka tyytymättömänä Firenzessä sijaitsevan museon johtajan asiasta antamiin tietoihin on vedonnut oikeusviranomaisiin pyytääkseen restaurointityön keskeyttämistä. 1. Mitä kiireellisiä toimenpiteitä komissio aikoo toteuttaa hälventääkseen Verrocchion ¨Kristuksen kasteen¨ kunnon säilymisestä kansainvälisen taide-elämän piirissä tunnetun huolestumisen, varsinkin kun tästä aiheesta on käyty terävää polemiikkia? 2. Mitä toimenpiteitä komissio voi toteuttaa varmistaakseen, että Uffizi-gallerian johtajan Anna Maria Petrioli Tofanin tekemän päätöksen mukaisen restaurointityön menetelmistä ja perusteista saataisiin avoimemmin tietoja? Komission jäsenen Marcelino Orejan komission puolesta antama vastaus (20. lokakuuta 1997) Ensinnäkin komissio täsmentää perustamissopimuksen 128 artiklaan perustuvan toimintansa kulttuuriperinnön suojaamisen alalla rajoittuvan jäsenvaltioiden toiminnan tukemiseen ja täydentämiseen. Toissijaisuusperiaatteen nojalla komissiolla ei ole oikeutta toimia kysymyksissä, jotka kuuluvat jäsenvaltioiden viranomaisten yksinomaiseen toimivaltaan, kuten Italian kansalliseen kulttuuriperintöön kuuluvan teoksen restaurointi. Tässä yksittäisessä tapauksessa komissiolla on kuitenkin ollut oikeus tarkistaa, että Verrocchion taulun restauroinnissa käytettävät menetelmät ovat Uffizi-gallerian asianmukaisessa käytössä usein tämän ammattialalla. Parhaillaan tehtävän restaurointityön tieteellisestä tarkkuudesta ei tulisi olla epäilystä, kuten myös itse Firenzen yli-intendentti on vahvistanut puolustaessaan restaurointityötä arvoisan parlamentin jäsenen esittäessä vastaavanlaisen parlamenttikysymyksen Italian parlamentissa.
Virallinen lehti nro C 102 , 03/04/1998 s. 0157



KIRJALLINEN KYSYMYS E-2970/97 komissiolle esittäjä(t): Graham Watson (ELDR) (17. syyskuuta 1997) Aihe: Kansainvälinen rikostuomioistuin Ottaen huomioon kansainvälistä tuomioistuinta koskevat rajoitukset, mikä on komission mielipide tällä hetkellä käytävistä neuvotteluista sellaisen kansainvälisen rikostuomioistuimen perustamiseksi, jolla olisi valtuudet asettaa syytteeseen kuka tahansa henkilö kansanmurhasta, agressiivisuudesta, sotarikoksista ja muista ihmisyyttä kohtaan tehdyistä rikoksista ilman, että kansallisilla hallituksilla olisi veto-oikeutta? Aikooko komissio antaa tukensa antamalla yksittäisille henkilöille ja kansalaisryhmille, samoin kuin kansallisille hallituksille ja tuomioistuimen syyttäjälle, oikeuden saattaa asia tuomioistuimen käsiteltäväksi? Komission jäsenen Hans Van den Broekin komission puolesta antama vastaus (15. lokakuuta 1997) Komissio toteaa, että tämä kysymys on täysin samanlainen kuin kunnianarvoisan parlamentin jäsenen kirjallinen kysymys E-2944/97. Komissio kehottaa kunnianarvoisaa parlamentin jäsentä tutustumaan tähän kysymykseen jo annettuun vastaukseen ((Ks. sivu 152. )).